Скупштина општине Ражањ на основу члана 2. став 1. тачка 11, члана 13. став 1. Закона о комуналним делатностима („Сл. Гласник РС“, број 88/2011, 104/2016 и 95/2018), члана 32. став 1. тачка 6, члана 20. став 1. тачка 2. Закона о локалној самоуправи („Сл. Гласник РС“ број 129/2007, 83/2014 – др. Закон, 101/2016 – други закон и 47/2018), члана 15. став 1. тачка 2. и члана 40. став 1. тачка 19. Статута општине Ражањ „Службени лист општине Ражањ“, број 1/2019), на седници одржаној дана 25.11.2021. године, донела је

О Д Л У К У

О ОДРЖАВАЊУ ЧИСТОЋЕ НА ПОВРШИНАМА ЈАВНЕ НАМЕНЕ НА ТЕРИТОРИЈИ ОПШТИНЕ РАЖАЊ

I ОПШТЕ ОДРЕДБЕ

Члан 1.

Овом одлуком уређују се услови и начин обављања комуналне делатности одржавања чистоће на површинама јавне намене на територији општине Ражањ, права и обавезе вршиоца комуналне делатности и корисника услуга, финансирање, начин обезбеђивања континуитета у обављању комуналне делатности и обавезе у случају планираних и непланираних прекида у пружању услуге, надзор и друга питања од значаја за обављање ове комуналне делатности.

Члан 2.

Одржавање чистоће на површинама јавне намене, у смислу одредаба ове одлуке је:

* чишћење и прање асфалтираних, бетонских, поплочаних и других површина јавне намене,
* прикупљање и одвожење комуналног отпада са тих површина,
* одржавање и пражњење посуда за отпатке на површинама јавне намене и
* одржавање јавних чесми, фонтана, купалишта и тоалета као комуналних објеката.

Члан 3.

Површинама јавне намене у смислу одредаба ове Одлуке сматрају се:

1. улице (коловоз, тротоар и остали делови улица) тргови, слободни и паркинг простори испред и између стамбених и стамбено пословних зграда, путеви, стазе и пешачки прелази, степеништа, мостови са простором испод њих, надвожњаци, подвожњаци, уређена и изграђена речна обала и корита река, паркинг простори.
2. пијаце,
3. аутобуска станица, аутобуска стајалишта, железничка станица, бензинске пумпе, паркинг простори и стоваришта,
4. паркови, улични травњаци, скверови, дрвореди, зелене површине стамбених зграда и насеља,
5. гробља,
6. спортски, рекреативни и забавни терени,
7. јавна купалишта, кејови и изграђене речне обале,
8. јавна паркиралишта,
9. неизграђено грађевинско земљиште у општој употреби,
10. површине у кругу просветних, културних, здравствених, социјалних, научних организација и других јавних институција.

Грађани, предузећа, установе и предузетници дужни су да у циљу заштите здравља и обезбеђења здравих услова за живот, очувања и заштите животне средине доприносе одржавању чистоће и унапређењу хигијене на јавним површинама и да сарађују са овлашћеним предузећима, службама и службеним лицима која су позвана и задужена да предузимају прописане мере у циљу обављања делатности из члана 1. ове Одлуке.

II УСЛОВИ И НАЧИН ОБАВЉАЊА ДЕЛАТНОСТИ ОДРЖАВАЊА ЧИСТОЋЕ НА ПОВРШИНАМА ЈАВНЕ НАМЕНЕ

Члан 4.

Одржавање чистоће на површинама јавне намене обавља Јавно предузеће „Комуналац“ Ражањ (у даљем тексту: ЈКП „Комуналац“ Ражањ).

ЈКП „Комуналац“ Ражањ је дужно да испуњава услове у погледу минималне стручне спреме оспособљености кадрова и минималног техничког капацитета потребних за обављање комуналне делатности одржавања чистоће на површинама јавне намене прописане Уредбом о начину и условима за отпочињање обављање комуналних делатности.

Делатност одржавања чистоће на површинама јавне намене обавља се према Годишњем програму одржавања чистоће на површинама јавне намене (у даљем тексту: Програм) који садржи: обим послова, динамику одржавања чистоће и износ потребних средстава за реализацију Програма.

Програм из става 3. овог члана доноси ЈП“Комуналац“ Ражањ до 01. децембра текуће године за наредну годину, уз сагласност Скупштине општине Ражањ (у даљем тексту: Скупштина).

III ОДРЖАВАЊЕ ЧИСТОЋЕ НА ПОВРШИНАМА ЈАВНЕ НАМЕНЕ

1. **Чишћење и прање површина јавне намене**

Члан 5.

За чишћење површина јавне намене из члана 3. став 1. тачке 1, 2, 4, 6, 7. и 8. ове одлуке одговорно је ЈКП „Комуналац“.

За чишћење површина јавне намене из члана 3. став 1. тачке 3, 9 и 10. ове одлуке одговорни су непосредни корисници тих површина, односно правна и физичка лица којима су те површине поверене на управљање, коришћење или одржавање, уколико за поједине површине није одредбама ове одлуке или посебним прописима другачије одређено.

ЈКП „Комуналац“ може на основу уговора преузети чишћење површина из става 2. овог члана.

Члан 6.

Под одржавања чистоће на површинама јавне намене се подразумева:

* чишћење,прање улица и тротоара,
* чишћење, прање и дезинфекција пијаце,
* прикупљање и изношење отпадака са површина јавне намене,
* чишћење и изношење снега и леда са површина јавне намене,
* чишћење блатних наноса и прашине,
* животињских лешева и других ствари са површина јавне намене,
* уклањање рекламних и пропагандних листића и других хартија са површинама јавне намене,
* изношење, депоновање смећа и другог чврстог отпада и предузимање других мера предвиђени Законом и овом Одлуком, које обезбеђују чистоћу површинама јавне намене у насељеном месту Ражањ и другим насељеним местима под условима утврђеним овом Одлуком.

Члан 7.

Обавезу чишћења површина јавне намене, поред ЈКП „Комуналац“, имају и:

1. Власници односно корисници пословних просторија који су дужни да:

* чисте простор испред и око пословних просторија – у пешачким зонама,
* чисте простор испред о око пословних просторија – од регулационе линије до коловоза и пешачких стаза,
* уклањају лишће, секу гране, шибље и слично испред и око пословних просторија, ако исто омета коришћење површине јавне намене.

1. Власници односно корисници стамбених објеката (породичне стамбене зграде и зграде колективног становања) који су дужни да:

* Чисте простор испред и око стамбених објеката – у пешачким зонама,
* Чисте простор испред и око стамбених објеката – од регулационе линије до коловоза и пешачке стазе,

Извршавање послова из тачке 2. овог члана у зградама колективног становања дужни су да организују скупштине зграда, односно власници и корисници станова.

Члан 8.

Власници односно корисници мањих монтажних објеката, бензинских станица (пумпи), железничких и аутобуских станица, спортских, рекреативних и забавних терена, стоваришта и магацина дужни су да поред наведених објеката поставе корпе за отпатке и да их уредно одржавају.

Број корпи за отпатке и место за постављање истих одређује ЈКП „Комуналац“у сарадњи комуналном инспекцијом и комуналном милицијом.

Члан 9

На површинама јавне намене, осим површина из члана 7. став 1. ове одлуке, ЈКП „Комуналац“ поставља корпе за отпатке које морају бити тако постављене да се могу лако празнити и одржавати.

Корпе за ПЕТ амбалажу, постављене по месним заједницама на територији општине Ражањ, поставља, одржава чистим и уредним ЈКП „Комуналац“у сарадњи комуналном инспекцијом и комуналном милицијом.

Корпе за отпатке морају се уредно празнити и одржавати.

Забрањено је одлагање кућног смећа и других отпадака у корпе за отпатке и корпе за пет амбалажу, постављене на површинама јавне намене.

Члан 10.

Смеће и отпаци после чишћења са површина јавне наменбе из члана 3. став 1. тачке 1, 4, 7. и 8. ове одлуке одмах по сакупљању одвозе се на депонију смећа.

Смеће са површина јавне намене забрањено је бацати у сливнике.

Члан 11.

Прање површина јавне намене из члана 3. став 1. тачка 1. ове одлуке врши се од 21 до 5 часова уколико је темлпература изнад 4 степена.

Члан 12.

Сва возила, а посебно возила са стоваришта, градилишта и других сличних простора, пре изласка на површне јавне намене из члана 3. став 1. тачка 1. ове одлуке морају се очистити од блата и друге нечистоће.

Члан 13.

Правна лица, предузетници и физичка лица приликом кресања дрвореда, уређивања травњака, као и приликом вршења других сличних послова на површинама јавне намене, материјала и отпатке морају уклонити одмах по обављеном послу, а површину јавне намене очистити – .

Члан 14.

Извођач грађевинских радова дужан је да се стара о:

1. Чишћењу површина јавне намене испред и око градилишта све докле допре расут грађевински материјал, блато и друга нечистоћа као и да по завршетку радова сва настала оштећења отклони и ту површину доведе у првобитно стање.
2. Поливање трошног материјала за време рушења да би се спречило подизање прашине.
3. Одржавање чистоће на олуцима и на решеткама сливника око градилишта.
4. Обезбеђењу грађевинског материјала и земље од растурања и разношења на површину јавне намене постављањем грађевинксе ограде према улици односно другој јавној површини јавне намене и да одржавају исту у уредном стању.

Под грађевинским радовима у смислу става 1. овог члана подразумева се изградња, реконструкција и рушење објеката као и рашчишћавање земљишта за изградњу.

Шут земља, отпадни материјал и сл. који настају приликом изградње, реконструкције или рушења зграде морају се уклонити и однети на депонију одмах или најкасније у року од 48 часова од завршетка изградње, односно рушења зграде.

Члан 15.

Превоз огрева, грађевинског и другог материјала (земља, песак, бетонска маса, шљунак, креч, шут, струготина и сл.) смећа, отпадака, фекалија из септичких јама, може се вршити само возилима која су за ту сврху подешена тако да се приликом превоза материјал не расипа.

Члан 16.

Истовар и утовар огревног грађевинског и другог материјала и робе може се вршити на површинама јавне намене само онда када за то не постоје друге површине, у ком случају се истовар и утовар мора обављати брзо и без одлагања.

После сваког истовара и утовара мора се одмах уклонити амбалажа, отпаци и нечистоћа.

Члан 17.

Приликом извођења радова на површинама из члана 3. став 1. тачка 1. ове одлуке, извођач радова је дужан да обезбеди да се земља и остали растсресити материјал (песак, шљунак, гашени креч и сл.) не расипају, односно да се држе у сандуцима или оградама. По завршеним радовима земља, материјал и отпаци морају се одмах уклонити, а површина јавне намене очистити – довести у првобитно стање

Члан 18. Чишћење снега и леда

Снег, лед и град (у даљем тексту: падавине) уклањају се одмах, а најкасније 24 часа и то:

1. Падавине са пешачких зона, површина јавне намене, тротоара и уличних сливника – ЈКП „Комуналац“.
2. Падавине испред стамбених и пословних објеката и просторија чисте са тротоара и скупљају у гомиле, ближе коловозу – корисници тих објеката.

Уклањање падавина из става 1. овог члана не сме се вршити на начин и са предметима којима се оштећује површина јавне намене.

Снег са тротоара и других јавних површина јавне намене, осим коловоза, сакупља се на гомиле, при чему се мора омогућити пролаз пешака и возила као и нормалан ток атмосферске воде.

Члан 19.

Јавне саобраћајне површине могу се ради спречавања настанка леда и клизања посипати одговарајућим материјалом.

Члан 20.

Власници и корисници стамбених, пословних, стамбено-.пословних и других објеката, као и власници и корсиници станова и породичних кућа и пословних простора, односно других посебних делова зграде, непосредну су одговорни за уклањање снега и леда са тротоара и стаза које користе испред објеката.

Члан 21.

О уклањању снега и леда са кровова стамбених, пословних, пословно-стамбених и других објеката старају се власници односно корсиници.

О уклањању снега и леда са кровова стамбених зграда, ако снег представља опасност за пролазнике, безбедност станара и других лица или саме зграде, стара се скупштина стамбене заједнице односно станари зграде у складу са законом.

При уклањању снега и леда са кровова мора се водити рачуна о безбедности пролазника и саобраћаја, да се не оштете електричне и друге инсталације и зеленило у околини и да се обавезно поставе одговарајуће ознаке упозорења.

Када није могуће уклањање снега и леда са кровова, власници или корисници су дужћни да благовремено поставе одговарајуће ознаке упозорења о опасности од обрушавања снега и леда са кровова, као и одговарајуће запреке ради обилажења угрожених делова на тротоару.

Члан 22.

Снег и лед уклоњен са кровова, ако није у дворишту зграде, делпонује се испред зграде тако да се не омета саобраћај на коловозу, пролаз пешака на тротоару као и да се омогући нормалан ток атмосферске воде.

1. **Одржавање јавних чесми, фонтана и јавних тоалета**

Члан 23.

Одржавање јавних чесми и фонтана подразумева текуће и инвестиционо одржавање.

Текуће одржавање обухвата уређење површине око јавне чесме и фонтане, саму јавну чесму и фонтану, пумпу и одвод воде до канализационе мреже, бактериолошку и хемијску анализу воде јавне чесме.

Инвестиционо одржавање обухвата ревитализацију комплетне јавне чесме и фонтане за случај смањења издашности истих, или за случај престанка рада (замена филтера, продувавање, испирање, анализа и оцена квалитета воде).

Члан 24.

Јавни тоалети могу бити изграђени односно постављени на површинама јавне намене у складу са планским документом, на начин и под условима одређеним прописима о планирању и изградњи.

Јавни тоалет мора бити прикључен на водоводну, канализациону и електромрежу, а може бити и аутоматизован.

ЈКП „Комуналац“ је дужно јавне тоалете да одржава у исправном и чистом стању.

**IV ПРАВА И ОБАВЕЗЕ ЈКП „КОМУНАЛАЦ“ И КОРСИНИКА ПОВРШИНЕ ЈАВНЕ НАМЕНЕ**

Члан 25.

Јавно предузеће „Комуналац“ је дужно да обезбеди:

1. Трајно и несметано обављање делатности одржавања чистоће на површинама јавне намене под условима и на начин уређен законом, прописима и стандардима донесеним на основу закона;
2. Прописани или уговорени обим и квалитет одржавања чистоће на површинама јавне намене, који подразумева тачност у погледу рокова, сигурност корисника у складу са позитивним прописима;
3. Предузимање мера одржавања, развоја и заштите комуналних објеката, постројења и опреме, који служе за обављање делатности одржавања чистоће на површинама јавне намене;
4. Развој и унапређење квалитета одржавања чистоће на површинама јавне намене, као и унапређење организације и ефикасности рада.

Члан 26.

Корисник површине јавне намене дужан је да:

1. површине јавне намене користи у складу са њиховом наменом, односно са овом одлуком,
2. не омета друге кориснике и не угрожава животну средину.

Члан 27.

Јавно комунално предузће „Комуналац“ је дужно да једном годишње спроведе поступак изјашњавања корисиника о квалитету обављања делатности из члана 2. ове одлуке, у трајању од 15 дана.

Позив за изјашњавање из става 1. овог члана објављује се на званичној интернет страници Општине Ражањ и ЈКП „Комуналац“, а доставља се средствима јавног информисања ради саопштења.

Јавно комунално предузеће „Комуналац“ дужно је да у року од 15 дана од дана завршетка изјашњавања из става 1. овог члана достави Општинској управи општине Ражањ (у даљем тексту: општинска управа) извештај о резултатима изјашњавања корисника о квалитету одржавања површина јавне намене.

Уколико су резултати изјашњавања такви да већина корисника није задовољна одржавањем површина јавне намене, општинска управа преиспитује рад ЈКП „Комуналац“, сачињава анализу са предлогом мера за отклањање недостатака наведених у изјашњавању корсиника и доставља је општинском већу општине Ражањ (у даљем тексту:Општинско веће).

Општинско веће, након разматрања анализе и предложених мера из става 4. овог члана, доноси акт којим налаже ЈКП „Комуналац“ да отклони недостатке који су наведени у изјашњавању корисника, у року који не може бити дужи од 90 дана.

ЈКП „Комуналац“ је дужно да обезбеди корисницима законом прописане услове који омогућавају брз и ефикасан контакт у вези квалитета и коришћења ове комуналне делатности.

Корисници могу континуирано у току године достављати питања, примедбе и предлоге преко интернет странице ЈКП „Комуналац“, а исто је дужно да на постављена питања, примедбе и предлоге одговори у року од 2 дана.

**V ФИНАНСИРАЊЕ ОБАВЉАЊА ДЕЛАТНОСТИ ОДРЖАВАЊА ЧИСТОЋЕ НА ПОВРШИНАМА ЈАВНЕ НАМЕНЕ**

Члан 28.

Средства за обављање и развој одржавања чистоће на површинама јавне намене обезбеђују се из:

* Прихода буџета Општине,
* Прихода од продаје комуналних услуга
* Наменских средстава других нивоа власти, и
* Других извора, у складу са Законом.

Члан 29.

Ценовник доноси ЈКП „Комуналац“, на основу елемената за образовање цена комуналних услуга прописаних законом којим је уређен начин обављања комуналних делатности, уз сагласност Скупштине општине Ражањ.

Члан 30.

Средства за обављање комуналне делатности одржавања чистоће на површинама јавне намене и набавку канти, контејнера и корпи за отпатке који се постављају на површинама јавне намене обезбеђују се из цена комуналних услуга и друго.

Члан 31.

Цену за одржавање чистоће на површинама јавне намене ииз члана 3. став 1. тачке, 2, 3,5. и 9. ове одлуке плаћају непосредни корсиници тих површина и то на основу уговору који закључе са ЈКП „Комуналац“.

Цена за одржавањље чистоће за пословни простор обрачунава се по м2 пословног простора и помоћног простора који је у функцији коришћења истог и плаћа се месечно.

**VI НАЧИН ОБЕЗБЕЂИВАЊА КОНТИНУИТЕТА У ОБАВЉАЊУ ДЕЛАТНОСТИ ОДРЖАВАЊА ЧИСТОЋЕ НА ПОВРШИНАМА ЈАВНЕ НАМЕНЕ И ОБАВЕЗЕ ЈКП „КОМУНАЛАЦ“ У СЛУЧАЈУ ПЛАНИРАНИХ И НЕПЛАНИРАНИХ ПРЕКИДА У ПРУЖАЊУ УСЛУГЕ**

Члан 32.

ЈКП „Комуналац“ је дужно да свој рад и пословање организује тако да кроз реализацију Програма из члана 4. ове одлуке, обезбеди одговарајући обим, врсту и квалитет одржавања чистоће на површинама јавне намене.

Члан 33.

ЈКП „Комуналац“ дужно је да у средствима јавног информаисања или на други погодан начин обавести кориснике о планираним или очекиваним сметњама и прекидима, који ће настати или могу настати у обављању делатности одржавања чистоће на површинама јавне намене, најкасније 24 сата пре очекиваног прекида у обављању делатности.

Члан 34.

У случају наступања непланираних или неочекиваних поремећаја или прекида у обављању делатности одржавања чистоће на површинама јавне намене ЈКП „Комуналац“ је дужно да одмах о томе обавести општинску управу и да истовремено предузме мере за отклањање узрока поремећаја.

Члан 35.

По утврђивању поремећаја или прекида у обављању делатности одржавања чистоће на површинама јавне намене, општинска управа је дужна да:

* Одреди ред првенства и начин обављања делатности одржавања чистоће на површинама јавне намене, оним корисницима код којих би услед прекида настала опасност по живот и рад грађана или рад правних и физичких лица, или би настала значајна, односно ненадокнадива штета и
* Утврди разлоге и евентуалну одговорност за поремећај, односно прекид у обављању делатности одржавања чистоће на површинама јавне намене, као и одговорност за учињену штету.

Члан 36.

У случају поремећаја или прекида у обављању делатности одржавања чистоће на површинама јавне намене, као и у случају штрајка запослених у ЈКП „Комуналац“, општинско веће предузима оперативне и друге мере којима ће се обезбедити услови за несметан рад и пословање ЈКП „Комуналац“ и обављање делатности одржавања чистоће на површинама јавне намене у складу са законом и овом одлуком.

**VII МЕРЕ ЗАБРАНЕ**

Члан 37.

Забрањено је:

1. Бацати папир и друге отпатке ван корпи за отпатке или на други начин стварати нечистоћу на површинама јавне намене,
2. У кантама и контејнерима палити смеће, бацати жар, сипати воду или другу течност,
3. Растурати рекламне листиће, објаве и слично на површинама јавне намене,
4. Користити површине јавне намене за смештај робе, амбалаже и других ствари, осим када се то врши по посебним прописима,
5. Изливати отпадне воде, садржај септичких јама или другу нечистоћу на површчине јавне намене или на те површине бацати или на њима држати отпад, земљу грађевински материјал и слично,
6. Стругати или цепати дрва, разбијати угаљ или други материјал на површинама јавне намене,
7. Прати путничка и теретна моторна возила на улицама и другим површинама јавне намене,
8. Истоварати или утоварати возила на местима на којима се налазе улични хидранти, шахте или сливници,
9. Поправљати или сервисирати (промена уља и сл) моторна возила или обављати друге занатске радове на површинама јавне намене,
10. Избацити смеће и отпатке из путничких и теретних возила на површинама јавне намене,
11. Остављати на површинама јавне намене нерегистрована или хаварисана моторна и прикључна возила, прикључну опрему, агрегате, као и пољопривредне машине, кућне алате и сл.
12. Пребирати и прикупљати отпатке из смећа које је одложено у пластичне кесе, канте и контејнере,
13. Бацати у канте и контејнере или у пластичне кесе отпад и материје опасне по живот и здравље људи,
14. Оштећење јавних тоалета и њихове опреме,
15. Прати терасе, просипати и одводити течност путем канала и на други начин на улице и тротоаре – површине јавне намене.
16. Палити смеће у двориштима и судовима за смеће или другим површинама,
17. Уништавати или оштећивати судове за смеће и канте за отпатке,
18. Уништавати или оштећивати комуналне објекте (жардињере, заштитне ограде на мостовима, јавне сатове, заштитну ограду на путевима, телефонске говорнице, стубове за јавну расвету, поштанске сндучиће и слично),
19. Хранити псе и мачке на површинама јавне намене,
20. Заустављати или остављати возила у колском или пешачком пролазу, између зграда, на дечијим игралиштима и другим местима намењеним за рекреацију, пешачким стазама, на местима где је онемогућен приступ посудама за одлагање смећа, објектима ватрогасне и хитне помоћи, здравства, на местима где би се ометала пешачка комуникација,, прилаз објектима, као и на местима где би се онемогућило или отежао приступ колском улазу, односно излазу из зграде или дворишта и слично.

**VIII НАДЗОР**

Члан 38.

Надзор над спровођењем ове одлуке врши одељење за друштвене делатности, општу управу, првне и заједничке послове општинске управе.

Члан 39.

Инспекцијски надзор над применом ове одлуке врши одсек за инспекцијске послове, Општинске управе општине Ражањ.

Послове комуналне милиције обавља одсек надлежан за послове комуналне милиције.

Комунални милиционер у обављању комунално-милицијских послова, поред законом утврђених овлашћења, овлашћен је да: изда прекршајни налог за прекршаје прописане овом одлуком и обавести други надлежни орган да предузме мере из своје надлежности.

**IX КАЗНЕНЕ ОДРЕДБЕ**

Члан 40.

За учињени прекршај противно одредбама ове одлуке казниће се у фиксном износу:

1. правно лице са 100.000, 00 динара.
2. предузетник са 50.000,00 динара
3. одговорно лице у правном лицу са 10.000,00 динара и
4. физичко лице са 10.000,00 динара.

**X ПРЕЛАЗНА И ЗАВРШНА ОДРЕДБА**

Члан 41

Даном ступања на снагу ове одлуке престају да важе одредбе Одлуке о одржавању ћистоће, јавних и зелених површина и комуналних објеката ("Службени лист Општине Ражањ" број 6/13, 1/14, 3/15 и 2/17).

Члан 42

Ова Одлука ступа на снагу осмог дана од дана објављивања у "Службеном листу општине Ражањ".

**СКУПШТИНА ОПШТИНЕ РАЖАЊ**

**Број:352-52/ 21-11**

**У Ражњу, 25.11. 2021. године.**

**Председник,**

**Томислав Матић, с.р.**